**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-1768-2/16**

**Podgorica, 28.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi podnosioca XX iz Tivta br.1978 od 26.09.2016.godine, protiv rješenja JU SMŠ “Mladost” – Tivat, broj 1904 od 14.09.2016.godine , na osnovu člana 38 stav 2 Zakona o slobodnom pristupu informacijama (“Sl.list Crne Gore”, br.44/12) i člana 236 stav 1 Zakona o opštem upravnom postupku (“Sl.list Crne Gore”, br .60/03, 73/10 i 32/11) je na održanoj sjednici dana 03.11.2016.godine donio:

**RJEŠENJE**

Usvaja se žalba.

Poništava se rješenje JU SMŠ “Mladost” – Tivat, broj 1904 od 14.09.2016.godine.

Spise predmeta dostaviti JU SMŠ “Mladost” – Tivat na dalje postupanje i odlučivanje.

**O b r a z l o ž e nj e**

Prvostepeni organ je postupajući po podnijetim zahtjevima XX br.1702 i 1704 od 29.08.2016.godine donio rješenje br.1904 od 14.09.2016.godine, u kojem je odlučeno na način: “1.Odbijaju se zahtjevi XX br.1702 i 1704 od 29.08.2016.godine, jer su po istom pitanju već donešena Rješenja br.1051 i 1052 od 03.06.2016.godine. U obrazloženju osporenog rješenja se navodi da se XX obratio zahtevima br.1702 i 1704 od 29.08.2016.godine koji se odnose na ljekarska uvjerenja za XX, XX i XX. Postupajući po zahtjevima iz stavke I a na osnovu člana 29 stzav 1 tačka 2 Zakona o slobodnom pristupu informacijama ovaj organ je našao da je JU SMŠ „Mladost“-Tivat po ovim zahtjevima već jednom donijela gore navedena Rješenja.

Protiv ovog rješenja u zakonskom roku podnosilac zahtjeva je uložio žalbu iz svih zakonskih osnova. Žalilac u žalbi navodi da je po njegovim zahtjevima za pristup informacijama broj 1702 i 1704 od 29.08.2016.godine, prvostepeni organ odlučio da odbije pristup informacijama jer su po istom pitanju već donesena Rješenja br.1051 i 1052 od 03.06.2016.godine. Žalilac navodi da je rješenje 1904 od 14.09.2016.godine nezakonito, jer su razlozi u suprotnosti sa činjenicama, netačno je i nepotpuno utvrđeno činjenično stanje, te pogrešno primijenjeno materijalno pravo. Naime, žalilac navodi da zahtjeve br.1702 i 1704 od 29.08.2016.godine nije podnio u skladu sa Zakonom o slobodnom pristupu informacijama, već shodno Zakonu o radu, koju činjenicu prvostepeni organ prema navodima žalioca nije utvrdio, i ako to proizilazi iz zahtjeva broj: 1702 i 1704. Predlaže da Agencija za zaštitu ličnih podataka i slobodan pristup informacijama poništi rješenje JU SMŠ “Mladost” – Tivat br. 1904 od 14.09.2016.

Nakon razmatranja spisa predmeta, žalbenih navoda , Savjet Agencije nalazi da je žalba osnovana .

Savjet Agencije je poništio rješenje prvostepenog organa JU SMŠ Mladost br 1904 od 14.09.2016.godine zbog pogrešne primjene materijalnog prava. U Zakonu o slobodnom pristupu informacijama (“Sl.list Crne Gore”, br.44/12) u članu 34 propisano je da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama preko organa vlasti koji je o zahtjevu rješavao u prvom stepenu. Uvidom u spis predmeta , konkretno u podnijetei zahtjeve XX iz Tivta, br 1702 i 1704 od 29.08.2016.godine i cijeneći navode iz podnijete žalbe, Savjet Agencije je našao da zahtjev nije podnijet shodno odredbama Zakona o slobodnom pristupu informacijama, pa je utvrđeno da je osporeno rješenje ništavo. Savjet Agencije je na osnovu utvrđenog činjeničnog stanja u spisima predmeta utvrdio da se radi o pogrešnoj primjeni materijalnog prava od strane prvostepenog organa, jer su zahtjevi upućeni shodno pravima iz Zakona o radnim i procesnim pravima, kako je u zahtjevu i naglašeno, koja se ne mogu rješavati na osnovu Zakona o slobodnom pristupu informacijama te pravilnom primjenom člana 236 stav 1 Zakona o opštem upravnom postupku kojim je propisano da ako drugostepeni organ utvrdi da je u prvostepenom postupku učinjena nepravilnost koja čini rješenje ništavim, oglasiće takvo rješenje ništavim, kao i onaj dio postupka koji je sproveden poslije te nepravilnosti. Iz ovih razloga Savjet Agencije je poništio Rješenje JU SMŠ Mladost br 1904 od 14.09.2016.godine i spise predmeta vraća JU SMŠ “Mladost” – Tivat na dalje postupanje i odlučivanje.

Sa iznijetih razloga, shodno članu 38 stav 2 Zakona o slobodnom pristupu informacijama i člana 236 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**